199902727 - Taloussanomat - Ilta-Sanomat
Ennätysnuijintaa
Julkaistu: 11.12.1999 0:00
11.12.1999 0:00
Haluan pitää jalat tiukasti maan pinnalla, ettei vain tule pettymyksiä, jos Dali ei menekään kaupaksi, sanoo Paul Hörhammer.
Päivää ennen huutokauppaa Hörhammer ei suostu hehkuttamaan ostajien innostusta seitsemän miljoonan markan lähtöhintaiseen Salvador Dalin maalaukseen Paysage de Port Lligat (1958).
Lauantaina Bukowski-Hörhammerilla kaupan oleva Dalin työ on kaikkien aikojen kallein Suomessa myyntiin tullut maalaus. Kaksipäiväinen huutokauppa havittelee muutenkin Suomen ennätystä: se on suurin ja kallein huutokauppa, joka Helsingissä on koskaan järjestetty. Myytävän tavaran lähtöhinta on 27 miljoonaa markkaa ja kaupan on lähes 900 esinettä.
Huutokaupan nousijaksi Hörhammer povaa Albert Edelfeltin Ompelijattaret-maalausta. Sen lähtöhinta on 500 000 markkaa, mutta Hörhammer uskoo hinnan kapuavan yli miljoonan markan.
-Modernin taiteen myynti jännittää aika lailla. Meillä on nyt sille ensimmäistä kertaa oma osasto.
Modernin taiteen osastolla on yli sata maalausta. Mukana on töitä muun muassa Reidar Särestöniemeltä, Marika Mäkelältä, Paul Osipowilta ja Silja Rantaselta.
Esinepuolella koetetaan myös takoa ennätyshintoja. Kaupan on Pietarissa Demidovin ruhtinassuvulle viime vuosisadan alussa tehty liemimalja, jonka lähtöhinta on 250 000 markkaa. Myytävänä on myös kaksi Aleksanteri II:n ajalta peräisin olevaa kullatusta posliinista valmistettua uurnaa, joiden lähtöhinta on 90 000 markkaa. Muhkean kristallikruunun lähtöhinta on 150 000 markkaa.
Vähän pienemmälläkin rahalla voi viikonloppuna tehdä ostoksia. Millennium-kekkereillä voisi säväyttää vaikkapa norsunluisella frakkikepillä tai tähden muotoisella rintakorulla, ja kummankin lähtöhinta on alle 2 000 markkaa.
Bukowski-Hörhammerin juhlahuutokauppa 11.-12. joulukuuta Helsingissä Finlandia-talolla.